**Д О К Л А Д**

**за**

**работата на**

**Националния координационен механизъм по правата на човека /НКМПЧ/**

**през 2019 г.**

През 2019 г. бяха реализирани заложените цели и приоритети от дневния ред на НКМПЧ. Инициативите получиха по-голяма видимост, благодарение на успешно проведената първа година от членството на Република България в Съвета по правата на човека (СПЧ), за периода 2019-2021 г. Страната ни стана една от 47-те държави в СПЧ с право на глас при приемането на основните документи, определящи на международно ниво политиките, насоките и дейностите в областта на правата на човека – един от основните стълбове на международната организация. В рамките на първата година от мандата си, България положи значителни усилия да бъде разглеждана като компетентен и желан партньор за сътрудничество по въпросите на правата на човека от държавите от всички регионални групи в ООН.

Усилията бяха насочени към приемането на тематичната резолюция „Овластяване на децата с увреждания за реализиране на техните права чрез включващо образование“ в СПЧ, по инициатива на България, чието начало бе поставено през 2017 г., в рамките на 36-та сесия на СПЧ. Резолюцията представлява безспорен успех, тъй като привлече 83 съавтори, включително страни, които към този момент не бяха заявявали съавторство на резолюции, свързани с правата на детето.

В рамките на трите сесии на Работната група за Универсален периодичен преглед (РГ за УПП) България направи изказвания при разглеждане на националните доклади на 33 държави, от общо 42 разгледани държави. По този начин бе даден израз на високата степен на ангажираност на нашата страна като член на СПЧ по въпросите на насърчаване и защита на правата на човека в разглежданите държави.

На 27 и 28 юни 2019 г. в София се проведе регионална конференция на високо равнище „Интелигентни инвестиции в стратегии и партньорства за предотвратяване и справяне с насилието над деца". В регионалната конференция взеха участие над 140 експерти и представители на държавни институции от 10 държави от региона, както и авторитетни академични преподаватели от САЩ, Обединеното кралство, България.

На 20 ноември 2019 г. бе проведен национален форум, организиран от УНИЦЕФ България с участието на правителството, местните власти, гражданското общество, научните среди, частния сектор и медиите за отбелязване на 30-годишнината от приемането на Конвенцията за правата на детето – CRC@30Summit. Форумът „С очи за всички“ бе посветен на включването на децата и младежите с увреждания.

В периода 29-30 октомври 2019 г. в гр. Женева, Швейцария бе проведена Регионална среща за преглед на изпълнението на Пекинската декларация и Платформата за действие и на резултатите от 23-та специална сесия на Общото събрание (ОС) на ООН, посветена на равенството между половете и овластяването на жените в изпълнение на целите, залегнали в Дневен ред 2030 на ООН. България реализира успешно участие в срещата и представи постигнатия напредък за гарантиране на равенство между жените и мъжете и недопускането на дискриминация.

Страната ни активно се включи при откриването на 74-ата редовна сесия на Общото събрание (ОС) на ООН. Българската делегация участва в редица многостранни срещи и съпътстващи мероприятия по време на седмицата на Общия дебат, сред които събитие на националните координатори по „Жени, мир и сигурност“, събитие на високо ниво по повод честване на 30-годишнината на Конвенцията за правата на детето; отбелязване на 70-ата годишнина от подписването на Женевските конвенции; събитие на тема „Прекратяване на речта на омразата в социалните и традиционните медии срещу ЛГБТИ“; събитие на тема „Свободата на медиите: глобална отговорност“; инициативата на ЕС „Добри истории за правата на човека“. Министърът на външните работи Екатерина Захариева откри официално съпътстващо събитие на високо ниво относно деинституционализацията в детската грижа на тема „Преобразуване на грижите за деца: Изпълнение на ангажимента на Дневния ред на развитието 2030 никой да не бъде изоставян“. Домакини на събитието, на което присъстваха активисти от цял свят, бяха България, Йордания, Европейската комисия и неправителствената организация „Лумос”, основана от писателката Джоан Роулинг. Българската делегация взе участие и в Срещата на високо равнище по универсалното здравно покритие, в рамките на която беше приета Политическата декларация „Универсално здравно покритие: съвместни действия за изграждане на по-здрав свят“.

През годината продължи активната работа в областта на борбата с антисемитизма, ксенофобията, дискриминацията и нетолерантността. Страната ни бе съорганизатор на събития, посветени на подобряване на капацитета на компетентните български институции за регистрирането и събирането на данни за престъпления от омраза, в т.ч. и с антисемитски подбуди.

Отчитайки сериозния ангажимент на държавата в хуманитарната сфера, през 2019 г. бе създаден Национален комитет по международно хуманитарно право (НК/МХП). През годината България се присъедини към международни инициативи като: Политическата декларация за защита на медицинския персонал и оказваната медицинска помощ по време на въоръжен конфликт; Хартата за включване на хората с увреждания в хуманитарната дейност; бе изготвен Национален план за действие за изпълнение на Призив за действие за защита от насилие, основаващо се на пола, в извънредни ситуации и др.

На 21 и 22 февруари 2019 г, страната представи своя шести периодичен доклад пред Комитета на ООН по икономически, социални и културни права (Комитета), съгласно чл. 16 на Международния пакт по икономически, социални и културни права, в рамките на 65-та сесия на Комитета (18.02. – 8.03.2019г.). В рамките на прегледа бяха представени последните промени и развития в страната, свързани с изпълнението на задълженията в периода след представянето на предходния национален доклад през 2012г.

В периода 1-8 април 2019г. на посещение в България бе Специалният докладчик на ООН по въпросите на продажбата на деца, детската проституция и детската порнография, Мод де Бор-Букикио. Визитата бе в отговор на отворената покана от българска страна към всички мандатоносители на специални процедури на ООН. Целта на посещението бе набирането на информация относно системата за закрила на детето в България, с фокус върху случаи на насилие, продажба и сексуална експлоатация на деца, както и обмен на добри практики и поуки в борбата с тези случаи. Бяха проведени срещи с водещите държавни органи в тази област, с националните институции по правата на човека и с неправителствения сектор. Г-жа Мод де Бор-Букикио посети Бургас, Сливен, СПВУИ „Христо Ботев“ (с. Подем), Център за временно настаняване–Военна рампа в София, Кризисен център за деца в гр. Перник, центрове за деца-жертви на трафик и насилие в Бургас и Средец, Център от семеен тип за настаняване на деца и младежи с увреждания, гр. Бургас и др.

Специалният докладчик на ООН относно насилието срещу жени, неговите причини и последици, Дубравка Шимонович, бе на планирано посещение в България в периода 14-21 октомври 2019г. Целта на посещението бе набирането на информация относно системата за превенция и противодействие на насилието над жени в България, с фокус върху равнопоставеността и недискриминацията, както и установяването на диалог с правителството, представители на законодателната и съдебната власт и гражданското общество в техните усилия за справяне с насилието срещу жени и момичета. По време на посещението бяха проведени срещи с водещите държавни органи в тази област, с националните институции по правата на човека. Дубравка Шимонович посети затвора за жени в Сливен, неправителствени организации в Димитровград, Хасково, Варна и Перник.

В периода 18-22 ноември 2019 г. бе осъществена визита на експерти на Консултативния комитет (КК) към Рамковата конвенция за защита на националните малцинства (РКЗНМ) в Република България. Представителите на Консултативния комитет (КК) към РКЗНМ бяха приети от всички български институции и общински власти, съгласно заявеното от тях желание.

От 25 до 29 ноември 2019 г., Комисарят по правата на човека на Съвета на Европа осъществи посещение в България, по време на което проведе срещи с редица високопоставени представители на изпълнителната и законодателната власт, с независимите органи, компетентни в областта на правата на човека, както и с НПО.

През годината бе подготвен, с усилията на всички институции, националният доклад за третия Универсален периодичен преглед (УПП) на България, който се провежда веднъж на пет години. Това е един от основните механизми на Съвета на ООН по правата на човека, който има за цел подобряване на положението с правата на човека в държавите-членки на ООН чрез дългосрочни, средносрочни и краткосрочни действия на национално ниво.

През годината продължи да функционира успешно мрежата от експерти на НКМПЧ, която осъществяваше редовна и бърза координация по редица въпроси, свързани с правата на човека. Доброто сътрудничество с неправителствените организации следва да бъде задълбочено, чрез активизиране на участието на водещи НПО в следващите заседания на Механизма.

***Дирекция „Права на човека“***

***Юли 2020г.***